Foto's: Man se kop sit toe vas in mikrogolfoond | Maroela Media
Foto: West Midlands-brandweer (Foto: Facebook)
Brandbestryders het gesukkel om 'n 22-jarige man te red wie se kop in 'n mikrogolfoond vasgesement is.
Die brandbestryders het ongeveer 'n uur lank gesukkel en moes uiteindelik die mikrogolfoond uitmekaar haal om die man se kop te bevry, het Shaun Dakin, bevelvoerder van West Midlands-brandweer in Engeland, in 'n verklaring gesê.
"Hy en 'n groep vriende het sewe sakkies Polyfilla gemeng en rondom sy kop, wat met 'n plastieksakkie oorgetrek is, gevorm," het hy verduidelik. "Die mikrogolfoond is as 'n vorm gebruik, en dit was nie ingeprop by die muur nie. Die mengsel het egter vinnig verhard en teen die tyd wat die brandbestryders ontbied is, het sy vriende al ongeveer 90 minute lank gesukkel om hom te bevry."
Volgens Dakin kon die situasie baie erger gewees het. Sy vriende kon gelukkig 'n strooitjie vir hom aangee sodat hy kon asem haal.
"So snaaks soos dit klink, kon hierdie jong man baie maklik versmoor het, of hy kon baie ernstige beserings opgedoen het."
Vyf brandbestryders het Woensdagmiddag gespook om die man te bevry.
"Dit was ingewikkeld om die mikrogolf uitmekaar te haal, want 'n groot deel was vasgesweis. Ons het ons tegniese span met 'n video-oproep gekontak en kon hom uiteindelik bevry."